CELEX: 32013R0415
Language: et
Date: 2013-05-06 00:00:00
Title: Komisjoni määrus (EL) nr 415/2013, 6. mai 2013 , milles sätestatakse marutaudi, veiste tuberkuloosi ja mesilastervise ELi referentlaborite täiendavad vastutusalad ja ülesanded ning millega muudetakse määrust (EÜ) nr 737/2008 ja tunnistatakse kehtetuks määrus (EL) nr 87/2011  EMPs kohaldatav tekst

7.5.2013   
            
            
               ET
            
            
               Euroopa Liidu Teataja
            
            
               L 125/7
            
         KOMISJONI MÄÄRUS (EL) nr 415/2013,
   6. mai 2013,
   milles sätestatakse marutaudi, veiste tuberkuloosi ja mesilastervise ELi referentlaborite täiendavad vastutusalad ja ülesanded ning millega muudetakse määrust (EÜ) nr 737/2008 ja tunnistatakse kehtetuks määrus (EL) nr 87/2011
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks, (1) eriti selle artikli 32 lõiget 6,
   ning arvestades järgmist:
   
               (1)
            
            
               Määruses (EÜ) nr 882/2004 on sätestatud selle VII lisas nimetatud toidu, sööda ja loomatervishoiu ELi referentlaborite üldised ülesanded ja kohustused. Peale selle on määrusega (EÜ) nr 882/2004 ette nähtud, et komisjon võib VII lisasse kanda muid ELi referentlaboreid, mis on seotud kõnealuse määruse reguleerimisalasse kuuluvate valdkondadega.
            
         
               (2)
            
            
               Määrusega (EÜ) nr 882/2004 on ka ette nähtud, et lisaks selles määruses nimetatud ELi loomatervishoiu sektori referentlaborite üldistele ülesannetele ja kohustustele, võib komisjon kõnealustele ELi referentlaboritele määrata täiendavad vastutusalad ja ülesanded.
            
         
               (3)
            
            
               Komisjoni 28. juuli 2008. aasta määrusega (EÜ) nr 737/2008, millega määratakse ühenduse koorikloomade haiguste, marutaudi ja veiste tuberkuloosi referentlaborid, sätestatakse marutaudi ja veiste tuberkuloosi ühenduse referentlaborite täiendav vastutus ja ülesanded ning muudetakse Euroopa Parlamendi ja nõukogu määruse (EÜ) nr 882/2004 VII lisa, (2) määras komisjon muu hulgas marutaudi ja veiste tuberkuloosi ELi referentlaborid ja lisas seejärel asjaomaste laborite kohta kanded määruse (EÜ) nr 882/2004 VII lisasse. Määruse (EÜ) nr 737/2008 I ja II lisas on esitatud konkreetsed vastutusalad ja ülesanded, mis on seotud patogeenide omadustega. Need vastutusalad ja ülesanded lisanduvad neile, mis on sätestatud määruses (EÜ) nr 882/2004.
            
         
               (4)
            
            
               Komisjoni 2. veebruari 2011. aasta määrusega (EL) nr 87/2011, millega määratakse ELi mesilastervise referentlabor, kehtestatakse laborile konkreetsed vastutusalad ja ülesanded ning muudetakse Euroopa Parlamendi ja nõukogu määruse (EÜ) nr 882/2004 VII lisa, (3) määras komisjon mesilastervise ELi referentlabori ning lisas seejärel kõnealuse labori kohta kande määruse (EÜ) nr 882/2004 VII lisasse. Peale selle on määruse (EL) nr 87/2011 lisas esitatud mesilaste tervist mõjutavate haigustekitajate omadustega seotud konkreetsed vastutusalad ja ülesanded. Need vastutusalad ja ülesanded lisanduvad neile, mis on sätestatud määruses (EÜ) nr 882/2004.
            
         
               (5)
            
            
               Määruse (EL) nr 87/2011 lisas esitatud mesilastervise ELi referentlaborite konkreetsete ülesannete määratlusi on vaja muuta seoses seroloogiliste testidega, kuna neid ei kohaldata mesilaste testimiseks. Peale selle tuleks muuta terminit „mesilasperede kollaps”, et tagada kooskõla komisjoni rakendusotsuses 2012/362/EL (4) kehtestatud terminoloogiaga, mida kasutatakse mesilaste suremuse järelevalveuuringute puhul.
            
         
               (6)
            
            
               Liidu õigusaktide selguse ja lihtsustamise tagamiseks on asjakohane, et marutaudi, veiste tuberkuloosi ja mesilastervise ELi referentlaborite täiendavad vastutusalad ja ülesanded sätestatakse ainult ühes aktis.
            
         
               (7)
            
            
               Määrust (EÜ) nr 737/2008 tuleks seega vastavalt muuta ja määrus (EL) nr 87/2011 kehtetuks tunnistada.
            
         
               (8)
            
            
               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Lisaks ELi loomatervishoiu sektori referentlaborite üldistele ülesannetele ja kohustustele, mis on kehtestatud määruse (EÜ) nr 882/2004 artikli 32 lõikes 2, on kõnealuse määruse VII lisa II osa punktis 16 nimetatud marutaudi ELi referentlaboril ka käesoleva määruse I lisas esitatud vastutusalad ja ülesanded.
   Artikkel 2
   Lisaks ELi loomatervishoiu sektori referentlaborite üldistele ülesannetele ja kohustustele, mis on kehtestatud määruse (EÜ) nr 882/2004 artikli 32 lõikes 2, on kõnealuse määruse VII lisa II osa punktis 17 nimetatud veiste tuberkuloosi ELi referentlaboril ka käesoleva määruse II lisas esitatud vastutusalad ja ülesanded.
   Artikkel 3
   Lisaks ELi loomatervishoiu sektori referentlaborite üldistele ülesannetele ja kohustustele, mis on kehtestatud määruse (EÜ) nr 882/2004 artikli 32 lõikes 2, on kõnealuse määruse VII lisa II osa punktis 18 nimetatud mesilastervise ELi referentlaboril ka käesoleva määruse III lisas esitatud vastutusalad ja ülesanded.
   Artikkel 4
   Määrust (EÜ) nr 737/2008 muudetakse järgmiselt:
   
               1)
            
            
               artiklid 2 ja 3 jäetakse välja;
            
         
               2)
            
            
               I ja II lisa jäetakse välja.
            
         Artikkel 5
   Määrus (EL) nr 87/2011 tunnistatakse kehtetuks.
   Viiteid kehtetuks tunnistatud määrusele käsitatakse viidetena käesolevale määrusele.
   Artikkel 6
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 6. mai 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 165, 30.4.2004, lk 1.
   
      (2)  ELT L 201, 30.7.2008, lk 29.
   
      (3)  ELT L 29, 3.2.2011, lk 1.
   
      (4)  ELT L 176, 6.7.2012, lk 65.
   
      I LISA
      
         Marutaudi ELi referentlabori vastutusalad ja ülesanded, mis lisanduvad määruse (EÜ) nr 882/2004 artikli 32 lõikes 2 sätestatutele
      
      
                  1.
               
               
                  Marutaudi ELi referentlabori ülesanne on koordineerida komisjoniga konsulteerides liikmesriikides kasutatavaid marutaudi diagnostikameetodeid, eelkõige
                  
                              a)
                           
                           
                              liigitada, ladustada ja tarnida marutaudiviiruse tüvesid;
                           
                        
                              b)
                           
                           
                              valmistada ette, kontrollida ja tarnida liikmesriikides tehtavate katsete ja kasutatavate reaktiivide standardimise eesmärgil liikmesriikide referentlaboritele rahvusvahelisi standardseerumeid ja muid võrdlusreaktiive;
                           
                        
                              c)
                           
                           
                              kinnitada võrdlusreaktiive, sealhulgas riiklike referentlaborite esitatud antigeene ja riiklikke standardseerumeid;
                           
                        
                              d)
                           
                           
                              koostada ja säilitada seerumipanka ja marutaudiviiruste kogu ning ajakohastada kogu liidus isoleeritud tüvede andmebaasi, sealhulgas neid liigitada;
                           
                        
                              e)
                           
                           
                              korraldada liidu tasandil diagnostikameetodite regulaarseid võrdluskatseid ja teha riiklike referentlaborite pädevuse kontrolli;
                           
                        
                              f)
                           
                           
                              koguda ja kõrvutada andmeid ja teavet liidus kasutatavate diagnostikameetodite ja tehtud katsete tulemuste kohta;
                           
                        
                              g)
                           
                           
                              iseloomustada marutaudiviirust kõige tänapäevasemate olemasolevate meetodite abil, et võimaldada mõista paremini kõnealuse haiguse epidemioloogiat;
                           
                        
                              h)
                           
                           
                              jälgida marutaudi järelevalve, epidemioloogia ja ärahoidmise arengut kogu maailmas;
                           
                        
                              i)
                           
                           
                              omandada põhjalikud teadmised marutaudi kõrvaldamiseks ja kontrolliks kasutatavate immunoloogiliste veterinaarravimite valmistamisest ja kasutamisest, sealhulgas hinnata vaktsiine.
                           
                        
            
                  2.
               
               
                  Lisaks on marutaudi ELi referentlaboril veel järgmised ülesanded:
                  
                              a)
                           
                           
                              lihtsustada liidusisest tehnikate ühtlustamist, eriti täpsustades standardsed katsemeetodid;
                           
                        
                              b)
                           
                           
                              korraldada riiklikele referentlaboritele seminare, nagu on kokku lepitud komisjoni rakendusmääruse (EL) nr 926/2011 (1) artiklis 2 osutatud tööprogrammis ja hinnangulises eelarves, sealhulgas koolitada liikmesriikide ja vajaduse korral kolmandate riikide eksperte uute analüütiliste meetodite osas;
                           
                        
                              c)
                           
                           
                              anda komisjonile tehnilist abi ja osaleda komisjoni taotlusel marutaudi käsitlevatel rahvusvahelistel foorumitel, eriti seoses analüütiliste diagnostikameetodite standardimise ja rakendamisega.
                           
                        
            
                  3.
               
               
                  Lisaks on marutaudi ELi referentlabori ülesanne teha teadusuuringuid ja võimaluse korral koordineerida marutaudi kontrolli ja kõrvaldamise parandamiseks tehtavaid teadusuuringuid, eriti:
                  
                              a)
                           
                           
                              teha katsete valideerimist käsitlevaid uuringuid või teha kõnealuste uuringute läbiviimiseks koostööd riiklike referentlaboritega;
                           
                        
                              b)
                           
                           
                              anda komisjonile teaduslikku nõu ning koguda ELi referentlabori tööga seotud teavet ja aruandeid.
                           
                        
            
         (1)  ELT L 241, 17.9.2011, lk 2.
   
   
      II LISA
      
         Veiste tuberkuloosi ELi referentlabori vastutusalad ja ülesanded, mis lisanduvad määruse (EÜ) nr 882/2004 artikli 32 lõikes 2 sätestatutele
      
      
                  1.
               
               
                  Veiste tuberkuloosi ELi referentlabori ülesanne on koordineerida komisjoniga konsulteerides liikmesriikides kasutatavaid veiste tuberkuloosi diagnostikameetodeid, eelkõige
                  
                              a)
                           
                           
                              liigitada, ladustada ja tarnida loomadel tuberkuloosi põhjustava Mycobacterium sp. tüvesid;
                           
                        
                              b)
                           
                           
                              valmistada ette, kontrollida ja tarnida liikmesriikides tehtavate katsete ja kasutatavate reaktiivide standardimise eesmärgil liikmesriikide referentlaboritele võrdlusreaktiive;
                           
                        
                              c)
                           
                           
                              kinnitada võrdlusreaktiive, sealhulgas riiklike veiste tuberkuloosi referentlaborite esitatud antigeene ja tuberkuliine;
                           
                        
                              d)
                           
                           
                              koostada ja säilitada loomadel tuberkuloosi põhjustava Mycobacterium sp. kogu ning ajakohastada kogu liidus isoleeritud tüvede andmebaasi, sealhulgas neid liigitada;
                           
                        
                              e)
                           
                           
                              korraldada liidu tasandil diagnostikameetodite regulaarseid võrdluskatseid ja teha riiklike referentlaborite pädevuse kontrolli;
                           
                        
                              f)
                           
                           
                              koguda ja kõrvutada andmeid ja teavet liidus kasutatavate diagnostikameetodite ja tehtud katsete tulemuste kohta;
                           
                        
                              g)
                           
                           
                              iseloomustada loomadel tuberkuloosi põhjustavat Mycobacterium sp.-d kõige tänapäevasemate olemasolevate meetodite abil, et võimaldada mõista paremini kõnealuse haiguse epidemioloogiat;
                           
                        
                              h)
                           
                           
                              jälgida veiste tuberkuloosi järelevalve, epidemioloogia ja ärahoidmise arengut kogu maailmas;
                           
                        
                              i)
                           
                           
                              omandada põhjalikud teadmised veiste tuberkuloosi kõrvaldamiseks ja kontrolliks kasutatavate immunoloogiliste veterinaarravimite valmistamisest ja kasutamisest, sealhulgas hinnata vaktsiine.
                           
                        
            
                  2.
               
               
                  Lisaks neile on veiste tuberkuloosi ELi referentlaboril veel järgmised ülesanded:
                  
                              a)
                           
                           
                              lihtsustada liidusisest tehnikate ühtlustamist, eriti täpsustades standardsed katsemeetodid;
                           
                        
                              b)
                           
                           
                              korraldada riiklikele referentlaboritele seminare, nagu on kokku lepitud rakendusmääruse (EL) nr 926/2011 artiklis 2 osutatud tööprogrammis ja hinnangulises eelarves, sealhulgas koolitada liikmesriikide ja vajaduse korral kolmandate riikide eksperte uute analüütiliste meetodite osas;
                           
                        
                              c)
                           
                           
                              anda komisjonile tehnilist abi ja osaleda komisjoni taotlusel veiste tuberkuloosi diagnoosimist käsitlevatel rahvusvahelistel foorumitel, eriti seoses analüütiliste diagnostikameetodite standardimise ja rakendamisega.
                           
                        
            
                  3.
               
               
                  Lisaks on veiste tuberkuloosi ELi referentlabori ülesanne teha teadusuuringuid ja võimaluse korral koordineerida veiste tuberkuloosi kontrolli ja kõrvaldamise parandamiseks suunatud teadusuuringuid, eriti
                  
                              a)
                           
                           
                              teha katsete valideerimist käsitlevaid uuringuid või teha kõnealuste uuringute läbiviimiseks koostööd riiklike referentlaboritega;
                           
                        
                              b)
                           
                           
                              anda komisjonile teaduslikku nõu ning koguda ELi referentlabori tööga seotud teavet ja aruandeid.
                           
                        
            
   
      III LISA
      
         Mesilastervise ELi referentlabori vastutusalad ja ülesanded, mis lisanduvad määruse (EÜ) nr 882/2004 artikli 32 lõikes 2 sätestatutele
      
      
                  1.
               
               
                  Mesilastervise ELi referentlabori ülesanne on koordineerida komisjoniga konsulteerides liikmesriikides kasutatavaid asjaomaseid mesilaste haiguste diagnostikameetodeid vastavalt vajadusele, eelkõige:
                  
                              a)
                           
                           
                              tüpiseerida, säilitada ja vajaduse korral tarnida asjaomaste nakkustekitajate tüvesid, et toetada liidu diagnostikateenust;
                           
                        
                              b)
                           
                           
                              tüpiseerida nakkustekitajaid ning iseloomustada nende antigeene ja genoome, kui see on vajalik ja asjakohane, nt epidemioloogiliste järelmeetmete või diagnooside kinnitamise korral;
                           
                        
                              c)
                           
                           
                              varustada riiklikke referentlaboreid standardseerumite ja muude võrdlusreaktiividega, et standardida liikmesriikides kasutatavat katsemenetlust ja reaktiive, kui võrdlusreaktiivid on nõutavad;
                           
                        
                              d)
                           
                           
                              korraldada liidu tasandil diagnostikameetodite regulaarseid võrdluskatseid koos riiklike referentlaboritega, et anda teavet liidus kasutatavate diagnostikameetodite ja tehtud katsete tulemuste kohta;
                           
                        
                              e)
                           
                           
                              säilitada teadmisi Tropilaelaps liigist lesta, tarumardika (Aethina tumida) ja muude asjaomaste haigustekitajate kohta, et võimaldada kiiret eristusdiagnoosi;
                           
                        
                              f)
                           
                           
                              määrata kindlaks nakkustekitajad vajaduse korral tihedas koostöös Maailma Loomatervishoiu Organisatsiooni (OIE) määratud piirkondlike referentlaboritega;
                           
                        
                              g)
                           
                           
                              koostada ja hooldada nakkustekitajate ja nende tüvede ajakohastatud kogu ning mesilashaiguste tekitajate vastaste muude reaktiivide ajakohastatud kogu, kui need on kättesaadavad;
                           
                        
                              h)
                           
                           
                              kaardistada erinevates laborites praegu kasutatavaid menetlusi;
                           
                        
                              i)
                           
                           
                              pakkuda sisemise kvaliteedikontrolli jaoks välja standardkatseid ja katsemenetlusi või võrdlusreaktiive;
                           
                        
                              j)
                           
                           
                              nõustada komisjoni mesilastervist käsitlevates teaduslikes küsimustes.
                           
                        
            
                  2.
               
               
                  Lisaks neile on mesilastervise ELi referentlaboril veel järgmised ülesanded:
                  
                              a)
                           
                           
                              aidata aktiivselt kaasa asjaomase haiguse puhangute diagnoosimisele liikmesriikides, uurides diagnoosi kinnituseks, iseloomustamiseks ja episootiliseks uurimiseks talle saadetud patogeeni isolaate ning anda uurimistulemustest komisjonile, liikmesriikidele ja asjaomastele riiklikele referentlaboritele viivitamata teada;
                           
                        
                              b)
                           
                           
                              hõlbustada laboridiagnostikaekspertide väljaõpet või ümberõpet, pidades silmas diagnostikamenetluste ühtlustamist kogu liidus;
                           
                        
                              c)
                           
                           
                              korraldada riiklikele referentlaboritele seminare, nagu on kokku lepitud rakendusmääruse (EL) nr 926/2011 artiklis 2 osutatud tööprogrammis ja hinnangulises eelarves, sealhulgas koolitada liikmesriikide ja vajaduse korral kolmandate riikide eksperte uute analüütiliste meetodite osas;
                           
                        
                              d)
                           
                           
                              anda komisjonile tehnilist abi ja osaleda komisjoni taotlusel rahvusvahelistel foorumitel, eriti kui kõne all on analüütiliste meetodite ühtlustamine ja rakendamine;
                           
                        
                              e)
                           
                           
                              töötada välja seiremeetmed ja võimaluse korral koordineerida liidus mesilaste tervise parandamiseks võetavaid meetmeid, eelkõige:
                              
                                          i)
                                       
                                       
                                          teha katsete valideerimist käsitlevaid uuringuid või teha kõnealuste uuringute korraldamiseks koostööd riiklike referentlaboritega;
                                       
                                    
                                          ii)
                                       
                                       
                                          anda komisjonile teaduslikku ja tehnilist nõu ning koguda ELi referentlabori tööga seotud teavet ja aruandeid;
                                       
                                    
                                          iii)
                                       
                                       
                                          teha uuring meemesilaste kolooniate vähenemise kohta liidus, et luua võrdlusalus mesilaste normaalse hooajalise suremuse jaoks;
                                       
                                    
                        
                              f)
                           
                           
                              teha mesilashaiguste diagnoosimeetodite osas koostööd asjaomaste pädevate laboritega kolmandates riikides, kus need haigused levivad;
                           
                        
                              g)
                           
                           
                              teha koostööd OIE määratud asjaomaste eksootiliste haiguste piirkondlike laboritega (Tropilaelaps liigist lesta ja tarumardika (Aethina tumida) ja muud liidu jaoks eksootilised haigused);
                           
                        
                              h)
                           
                           
                              koguda ja edastada teavet komisjonile ja asjaomastele riiklikele referentlaboritele eksootiliste ja endeemiliste haiguste ja kahjurite kohta, mis võivad ilmneda ja liitu mõjutada, sealhulgas meemesilaste kolooniate vähenemise kohta.
                           
                        
            
                  3.
               
               
                  Lisaks neile on mesilastervise ELi referentlaboril veel järgmised ülesanded:
                  
                              a)
                           
                           
                              valmistada komisjoniga konsulteerides ette eksperimente ja välikatseid teatavate mesilashaiguste tõhusamaks tõrjeks;
                           
                        
                              b)
                           
                           
                              vaadata riiklike referentlaborite aastakoosoleku raames üle OIE maismaaloomade tervishoiu eeskirjades ning maismaaloomade diagnostiliste testide ja vaktsiinide käsiraamatus sätestatud asjakohased katsenõuded;
                           
                        
                              c)
                           
                           
                              aidata komisjonil läbi vaadata maismaaloomade tervishoiu eeskirjas ning maismaaloomade diagnostiliste testide ja vaktsiinide standardite käsiraamatus esitatud OIE soovitused.